
Европейският парламент,
–	като взе предвид предложението на Комисията до Парламента и Съвета (COM(2026)0001 – C10‑0012/2026),
–	като взе предвид Регламент (EС) 2021/691 на Европейския парламент и на Съвета от 28 април 2021 г. относно Европейския фонд за приспособяване към глобализацията за съкратени работници (ЕФПГ) и за отмяна на Регламент (ЕС) № 1309/2013[footnoteRef:1] („Регламента за ЕФПГ“),  [1:  	OВ L 153, 3.5.2021 г., стр. 48, ELI: http://data.europa.eu/eli/reg/2021/691/oj.] 

–	като взе предвид Регламент (EC, Евратом) 2020/2093 на Съвета от 17 декември 2020 г. за определяне на многогодишната финансова рамка за годините 2021—2027[footnoteRef:2], изменен с Регламент (EC, Евратом) 2024/765[footnoteRef:3] („Регламента за МФР“), и по-специално член 8 от него,  [2:  	ОВ L 433 I, 22.12.2020 г., стр. 11, ELI: http://data.europa.eu/eli/reg/2020/2093/oj.]  [3:  	Регламент (ЕС, Евратом) 2024/765 на Съвета от 29 февруари 2024 г. за изменение на Регламент (EC, Евратом) 2020/2093 за определяне на многогодишната финансова рамка за годините 2021—2027 (ОВ L, 2024/765, 29.2.2024 г., ELI: http://data.europa.eu/eli/reg/2024/765/oj).] 

–	като взе предвид Междуинституционалното споразумение от 16 декември 2020 г. между Европейския парламент, Съвета на Европейския съюз и Европейската комисия относно бюджетната дисциплина, сътрудничеството по бюджетни въпроси и доброто финансово управление и относно новите собствени ресурси, включително пътна карта за въвеждането на нови собствени ресурси[footnoteRef:4], и по-специално точка 9 от него, [4:  	ОВ L 433 I, 22.12.2020 г., стр. 28, ELI: http://data.europa.eu/eli/agree_interinstit/2020/1222/oj.] 

–	като взе предвид Европейския стълб на социалните права,
–	като взе предвид становището на комисията по заетост и социални въпроси,
–	като взе предвид доклада на комисията по бюджети (A10-0030/2026),
А.	като има предвид, че Съюзът създаде законодателни и бюджетни инструменти, за да осигури допълнителна подкрепа за работници, които са засегнати от последиците от големи структурни събития и промени в моделите на световната търговия, и за да ги подпомогне при повторното им интегриране на пазара на труда; като има предвид, че тази помощ се предоставя чрез финансова подкрепа за работниците;
Б.	като има предвид, че Белгия подаде заявление EGF/2025/004 BE/Tupperware за финансово участие от страна на от Европейския фонд за приспособяване към глобализацията (ЕФПГ) вследствие на 267 съкращения[footnoteRef:5] в предприятието Tupperware General Services NV (Tupperware) в икономическия сектор от разделение 22 по NACE Rev. 2 („Производство на изделия от каучук и пластмаси“) в провинция Източна Фландрия (BE23) в рамките на референтен период от 17 февруари 2025 г. до 17 юни 2025 г.;  [5:  	По смисъла на член 3 от Регламента за ЕФПГ.] 

В.	като има предвид, че заявлението се основава на критериите за намеса по член 4, параграф 2, буква а) от Регламента за ЕФПГ, съгласно които следва да е налице прекратяване на дейността на най-малко 200 съкратени работници или самостоятелно заети лица за референтен период от четири месеца в дадено предприятие в държава членка; 
Г.	като има предвид подадената от Tupperware на 17 февруари 2025 г. молба за обявяване в несъстоятелност; като има предвид, че от 2022 г. насам случаите на несъстоятелност в Белгия нарастват;
Д.	като има предвид, че Белгия посочи, че Фламандската служба по заетостта (VDAB) предоставя националното предварително финансиране и съфинансиране за мерките;
Е.	като има предвид, че са изпълнени изискванията относно колективните съкращения, определени в законодателството на Съюза и в националното законодателство;
Ж.	като има предвид, че финансовото участие от ЕФПГ следва да бъде насочено главно към активни мерки на политиката на пазара на труда и персонализирани услуги, целящи бързото реинтегриране на бенефициерите на достойни и устойчиви работни места и подготвящи ги същевременно за една по-екологосъобразна и по-цифровизирана европейска икономика;
З.	като има предвид, че ЕФПГ не надхвърля максимален годишен размер от 30 милиона евро (по цени от 2018 г.)[footnoteRef:6];  [6:  	Член 8 от Регламента за МФР.] 

1.	изразява съгласие с Комисията, че условията по Регламента за ЕФПГ, и по-специално по член 4, параграф 2, буква а) от него, са изпълнени и че Белгия има право на финансово подпомагане в размер на 1 622 650 EUR съгласно посочения регламент, което съставлява 85% от общите разходи в размер на 1 909 000 EUR, като те включват разходи за персонализирани услуги в размер на 1 843 500 EUR и разходи за дейности по подготовка, управление, информация и публичност, контрол и докладване в размер на 65 500 EUR;
2.	отбелязва, че белгийските органи подадоха заявлението на 28 август 2025 г. и че след получаването на допълнителна информация от Белгия Комисията приключи оценката си на 20 януари 2026 г. — почти пет месеца по-късно, и уведоми Парламента за това на същия ден; подчертава, че е важно да се съкрати времето между подаването на заявление за подпомагане от ЕФПГ и вземането на решение за финансиране, при пълно зачитане на правата на Европейския парламент в качеството му на подразделение на бюджетния орган;
3.	отбелязва, че заявлението се отнася до целева група от 267 бенефициери, съкратени от предприятието Tupperware;
4.	отбелязва, че предприятието Tupperware беше установено в Алст в провинция Източна Фландрия, където трудово зает беше само един на всеки двама души, в сравнение със средно двама на всеки трима души в целия регион Фландрия, още преди обявяването на Tupperware в несъстоятелност; изразява съжаление, че тези съкращения допълнително ще влошат положението; подчертава, че са необходими бързи действия за предотвратяване на структурен регионален упадък;
5.	изразява съжаление, че американското дружество майка Tupperware Brands беше поето от кредиторите през октомври 2024 г. и поради значително преструктуриране прекрати производствения процес и действието на лицензите, предоставени на Tupperware General Services NV, което направи белгийското дъщерно дружество финансово нежизнеспособно и доведе до неговата несъстоятелност на 17 февруари 2025 г.; 
6.	приветства инициативата на група европейски предприемачи, насочена към съживяване на марката в Германия, Франция, Белгия, Италия и Полша;
7.	подчертава, че във Фландрия рискът от безработица е повече от два пъти по-висок за хората с ниско равнище на образование; отбелязва, че една трета от съкратените работници имат само прогимназиален етап на основното образование; призовава белгийските органи да предоставят специфична подкрепа, съобразена с тези профили, за да помогнат на работниците да преодолеят трудностите, пред които са изправени, и да намерят нова работа, като същевременно се предприемат мерки за намаляване на случаите на несъстоятелност и за преодоляване на социалните различия, водещи до изключване на работната сила;
8.	припомня, че със съгласието на синдикалните организации, експертите и социалните партньори персонализираните услуги, които ще бъдат предоставени на работниците, се състоят от следните мерки: информационни сесии за реинтеграция на пазара на труда, услуги по пренасочване, включително обучение в областта на ИКТ; помощ при намиране на работа чрез ориентиране и съдействие при търсене на работа, обучение и преквалификация, трудова борса, търсене на работни места и намиране на подходящи работни места; подчертава, че е важно да се насърчават висококачествени, ориентирани към бъдещето работни места, за да се гарантира дългосрочна икономическа и социална устойчивост; призовава белгийските органи да установят диалог с новите европейски представители на Tupperware, за да проучат възможностите за реинтеграция на съкратените работници в техните икономически дейности;
9.	подчертава, че квалификациите и уменията на съкратените работници продължават да бъдат от ключово значение за ориентираната към бъдещето европейска икономика; счита следователно, че мобилизирането на ЕФПГ трябва да бъде включено в рамките на по-всеобхватни ответни мерки на политиката на всички политически равнища, за да се гарантира, че засегнатите работници ще намерят подходящи възможности за работа в съответствие с техните квалификации и умения; припомня освен това, че ЕФПГ е инструмент за солидарност и справедлив преход и че основната задача на Съюза трябва да бъде на първо място да предотвратява подобни закривания; счита, че въпреки че ЕФПГ предоставя необходимата подкрепа на засегнатите работници, по-силната промишлена политика, по-стабилната, устойчива и издръжлива икономика и намаляването на стратегическите зависимости са от съществено значение за запазване на равнището на заетост в европейската промишленост;
10.	подчертава, че белгийските органи следва да гарантират видимостта на финансирането от Съюза и да изтъкват неговата добавена стойност, като предоставят ефективна и целенасочена информация на бенефициерите, регионалните и местните органи на власт, социалните партньори и широката общественост;
11.	призовава за извършване на задълбочени окончателни оценки на приложените мерки, включително предоставяне на ясна информация за начина, по който са използвани средствата и дали те са били изразходвани в съответствие с одобрените планове; подчертава, че тези оценки следва да се основават на ясно определени цели и измерими резултати, даващи възможност за оценка на резултатите, постигнати за съответните работници; подчертава, че е важно да се осигурят по-бързи и по-ефективни интервенции, и припомня в този контекст необходимостта да се проучат начини за гарантиране на устойчивостта на ЕФПГ или на неговата програма приемник в рамките на следващата многогодишна финансова рамка за периода 2028 — 2034 г.;
12.	отбелязва, че белгийските органи са започнали да предоставят персонализирани услуги на бенефициерите от целевата група на 17 февруари 2025 г. и че следователно периодът на допустимост за предоставяне на финансиране от ЕФПГ ще бъде от тази дата до 24 месеца след датата на влизане в сила на решението за финансиране;
13.	отбелязва, че белгийските органи са започнали да извършват административни разходи по прилагането на ЕФПГ на 17 февруари 2025 г. и че следователно тези разходи ще бъдат допустими за финансиране от ЕФПГ считано от тази дата до 31 месеца след датата на влизане в сила на решението за финансиране;
14.	отбелязва, че белгийските органи са представили гаранции, че принципите на равно третиране и недискриминация ще се спазват при достъпа до предложените действия и тяхното изпълнение, както и че няма да бъде допуснато дублиране на финансирането;
15.	заявява отново, че помощта от ЕФПГ не трябва да замества действията, които са задължение на предприятията по силата на националното законодателство или на колективни трудови договори;
16.	одобрява приложеното към настоящата резолюция решение;
17.	възлага на своя председател да подпише настоящото решение заедно с председателя на Съвета и да осигури публикуването му в Официален вестник на Европейския съюз;
18.	възлага на своя председател да предаде настоящата резолюция, включително и приложението към нея, съответно на Съвета и на Комисията.

